
ALISON ROBERTS

En sønn i gave

Oversatt av Jan Ingar Vik

Miniserie: Familielegene


Minner vekkes til live under magiske gjenforeninger. Kjærligheten får en ny sjanse i den nye miniserien Familielegene. Dette er del en.

 

Kjære leser!

 

Forbindelser mellom karakterene er grunnlaget i enhver historie, men det er en bonus når jeg kan skape forbindelser som strekker seg over mer enn én bok. Jeg elsker at jeg ikke bare kan følge andre mennesker som jeg har møtt inn i deres egne historier, men at jeg også får glimt av hva som skjer med de menneskene jeg allerede kjenner og er glad i.

 

Jeg liker også å kunne utforske en fullstendig ny forbindelse i den andre boken i denne serien på to, hvor historien til Anthony og Elsie er min første kjærlighetshistorie mellom et eldre par. Jeg vet at det å bli eldre ikke er noen hindring for å bli forelsket og finne lykke. Det kan faktisk være enda mer spesielt.

 

Disse to bøkene dreier seg kanskje om far og sønner, men det er kvinnene – Brie og moren hennes, Elsie – som er katalysatorene, og jeg håper du elsker dem like høyt som jeg gjør.

 

Alison xx


1

Adressen var i en vanlig gate, i en vanlig forstad i nordenden av Bristol, et rekkehus med tre soverom som ikke var ulikt det som Brianna Henderson bodde i selv.

Da hun gikk inn porten og langs de pene rosebuskene som omkranset gangveien, var det ingenting som antydet at det skjedde noe veldig uvanlig bak inngangsdøren til dette huset.

Ingenting som varslet henne om at et brøkdels sekund kunne forandre på alt …

Dette føltes faktisk mer som en drøm som ble til virkelighet. Dette var Bries første utrykning som nyutdannet paramedisiner – oppfyllelsen av en drøm som ble sett på som fullstendig håpløs for ikke så lenge siden.

Ok, så kanskje det bare var en aktivering av en personlig alarm – av den typen som så mange eldre eller funksjonshemmede mennesker kunne bruke for å tilkalle hjelp – som var blitt trykket uforvarende på. Partneren hennes, Simon, hadde faktisk himlet med øynene da oppringningen kom.

«Bli ikke altfor opprømt», advarte han. «Jeg vedder på at de uforvarende har trykket på alarmknappen. Enten det eller så har de falt ut av stolen og trenger litt hjelp til å komme opp fra gulvet.»

«Men kontakter de ikke vanligvis familiemedlemmer eller naboer først hvis det ikke er noe virkelig galt? Dette er et nødvarsel.» Brie var allerede flere skritt foran Simon nå. Ambulansen sto parkert i garasjen på baksiden av en av de største ambulansestasjonen i Bristol.

«De har sikkert glemt å sette på seg høreapparatene slik at de ikke hørte noen kontakte dem gjennom høyttaleren for å høre hva som foregår.»

«Hva med de bankende lydene de kunne høre? Og skriket?»

«Jeg vedder på at TV-en står på i et annet rom. Veldig høyt, på grunn av mangel på høreapparat.» Men det måtte ha vært veldig klart for Simon at Brie ikke hadde tenkt å avfeie denne oppringningen som bortkastet tid og ressurser. «Du kan kjøre», sa han med et smil. «Det er en god mulighet til å leke med alt utstyret.»

Tydeligvis var det også en god mulighet for Brie til å ta ledelsen når det gjaldt å vurdere situasjonen, og hun trakk pusten dypt da hun gikk opp de få trappetrinnene i enden av gangveien og banket på døren, som sto litt på gløtt.

«Ambulanse», ropte hun da hun skjøv opp døren. «Hallo …? Hvor er du?»

Simon var rett bak henne, med hjertestarteren i den ene hånden og en oksygenbeholder i den andre. Dette kom kanskje til å vise seg å være falsk alarm, men protokollen gjorde det nødvendig å ta med alt de måtte trenge hvis de eventuelt skulle stå overfor noe så alvorlig som hjertestans.

Stillheten som møtte ropet fra Brie, var det første tegnet på at noe ikke var helt i orden. Noen som var alene og ventet på hjelp ville alltid svare hvis de var i stand til det. Hvis de ikke var alene, ville det sikkert vært noen som ventet ved døren eller porten, for å vise veien. Eller var forklaringen simpelthen at noen ikke kunne høre ropet fordi de hadde glemt å koble til høreapparatet?

De befant seg i en liten gang som hadde en trapp opp til andre etasje, hvor soverommene og badet sannsynligvis var. Brie antok at døren foran dem til høyre førte til en stue og kjøkken med spiseplass, slik det var i hennes eget hus. Og tiden på dagen tilsa at det var mest sannsynlig at den eldre eller funksjonshemmede beboeren var i første etasje. Hun kikket over skulderen for å få bekreftet at Simon var enig med valget hennes. Så gikk hun bort og banket på døren før hun åpnet den.

«Ambulanse», ropte hun igjen. «Er det noen her?»

Det tok bare et brøkdels sekund å oppfatte det hun så, men det gikk enda et par sekunder å fordøye noe så uventet.

En eldre kvinne satt rett opp og ned på en sofa foran karnappvinduet som vendte ut mot gaten. Brie kunne se ambulansen hun hadde kjørt for mindre enn et minutt siden, stå parkert på veien utenfor. Hun hadde slått av sirenen i god tid før hun svingte inn i denne gaten, men blålysene blinket fortsatt på taket.

Kvinnen så skrekkslagen ut, og hun holdt seg til brystet som om hun hadde en slik smerte som et hjerteinfarkt ville forårsake. Men hun så ikke tilbake mot Brie. Hun stirret rett foran seg, hvor en mye yngre kvinne ble kvalt. Ansiktet hennes var knall rødt og øynene bulte mens hun klorte desperat mot de to hendene hun hadde rundt halsen. Mannen som kvalte henne var den eneste som så på Brie, og hun hadde aldri sett et blikk med et så rasende uttrykk.

Opplæringen fortalte henne at hun måtte komme seg ut herfra så fort som mulig. Mannskapets sikkerhet var viktigst, for hvis de ble skadet ville de ikke være i stand til å gjøre jobben sin og hjelpe noen. Men Simon var rett bak henne og stengte veien til døren, og han prøvde fortsatt å forstå det han så i hva som virket som et stivnet øyeblikk foran dem.

Plutselig var det ikke stivnet lenger. Den yngre kvinnen falt ned på gulvet idet mannen slapp halsen hennes og dyttet henne vekk med en voldsom ed. Den eldre kvinnen på sofaen skrek ut av frykt da han begynte å røre på seg, men han gikk rett mot Brie, som instinktivt gikk til siden. Opplæringen i selvforsvar ble koblet inn, og hun tok ryggsekken fra skuldrene og holdt den foran seg, klar til å bruke den ved å kaste den mot mannen eller bruke den som skjold i tilfelle et knivangrep.

Men det så ut til at den sinte mannen var mer opptatt av å flykte. Han stormet mot døren og skjøv Simon til side med slik kraft at han snublet bakover. Brie kunne høre hodet til Simon treffe kanten på trappen med en kvalmende lyd.

Det var Bries tur til å stivne til igjen. Kvinnen som lå på gulvet, rørte på seg, og skjøv seg opp i sittende stilling. Kvinnen på sofaen gråt og holdt seg fortsatt til brystet. Men det var stønnet fra Simon utenfor døren som måtte prioriteres. Hun fant ham sittende på gulvet, og han holdt seg til hodet mens han lukket øynene.

«Tilkall forsterkninger», sa han til Brie. «Og kom deg ut herfra.»

«Jeg går ikke ifra deg», sa hun, og ble forferdet over å høre at stemmen hennes skalv.

«Han kan … komme tilbake …»

Brie svelget hardt. Det å oppleve potensiell fare under det aller første skiftet sitt var det siste hun hadde ventet. Hvordan kom moren til å takle det hvis det verste skjedde? Hvordan i all verden hadde hun tenkt at det var en god idé å følge denne karrieredrømmen? Den gangen hun jobbet som 999-operatør og tok imot oppringninger til ambulansetjenesten, ble hun alltid så frustrert av å skulle hjelpe til under kritiske situasjoner fra den andre enden av telefonlinjen. Hjelpe folk med å foreta hjerte-lunge-redning eller, ironisk nok, råde dem til å finne et trygt sted hvis de befant seg i en situasjon hvor deres eget liv kunne være i fare. Hun ville aldri tilgi seg selv hvis hun ved å forfølge den drømmen om å gjøre det hun ønsket så inderlig å gjøre, endte med å ødelegge livet til de menneskene hun elsket høyest. Moren. Og sønnen …

Men hun ville heller aldri tilgi seg selv hvis hun stakk av fra mennesker som trengte hjelp. Brie visste at hun ikke hadde noe valg, men hun ble nødt til å tenke raskt, og det første hun måtte gjøre var å prøve å forhindre at situasjonen ble noe verre. Hun lukket inngangsdøren og låste den. Hun skulle også sjekke bakdøren, men først måtte hun få tak i forsterkninger. Hun tok opp radioen hun hadde i beltet og trykket på knappen. Stemmen hennes skalv ikke på langt nær så mye lenger nå.

«Enhet fire-null-tre til kontrollsentralen», sa hun. «Kode svart. Jeg gjentar … Kode svart.»

En kode som hun aldri hadde drømt om å måtte bruke. En som ville varsle alle utrykningskjøretøyer i nærheten om at det hastet å få hjelp i en situasjon som var farlig nok til å være livstruende.

«Oppfattet, fire-null-tre.»

«Det er en voldelig situasjon», la Brie til mens hun satte seg på huk ved siden av Simon. «Minst to ofre. Paramedisiner slått ned. Overfallsmannen er fortsatt i området.»

«Oppfattet, fire-null-tre. Vær i beredskap … Vi har assistanse på vei.»

Simon prøvde å komme seg opp, men falt tilbake igjen med et nytt stønn. «Er for … svimmel …» sa han.

«Ikke rør deg», beordret Brie. «Jeg kommer straks tilbake. Jeg må sjekke hvordan det står til med de andre og sørge for at bakdøren er låst.»

Frykten for egen sikkerhet ble borte da Brie ble oppildnet av et adrenalinrush. Hun skyndte seg inn i stuen igjen. Den eldre kvinnen hadde ikke flyttet seg fra sofaen og så fortsatt vettskremt ut.

«Er han borte?» Ordene skalv. «Virkelig … borte?»

«Jeg har låst ytterdøren», forsikret Brie henne. «Hjelp er på vei. Jeg skal sjekke bakdøren nå. Hvem var han? Vet du det?»

«Ektemannen min …»

Det var den yngre kvinnen på gulvet som snakket. Stemmen hennes var hes og Brie kunne høre en pipende lyd da hun trakk pusten etter å ha snakket. Hvor mye skade hadde det kvelningsforsøket forårsaket?

Brie kunne se at bakdøren i huset sto på gløtt, og så, til hennes store skrekk, fikk hun øye på en skikkelse gjennom kjøkkenvinduet. Med skjelvende hender fikk hun låst døren like før noen ristet i håndtaket. Så kom en strøm av banneord.

«Jeg skal få tak i deg!» ropte mannen og slo i døren. «Bare vent …»

Vindusruten øverst på døren ble knust, og Brie presset hånden mot munnen mens hun ventet på at mannen skulle stikke hånden inn og låse opp døren. I stedet ble det mer banning der ute.

«Jeg har skåret meg … Alt dette er din feil …»

Brie holdt pusten. I en plutselig stillhet utenfor kunne hun høre lyden av en sirene, noe som godt kunne være den første tilgjengelige nødetaten som responderte på hennes Kode svart. Hun håpet at det var politiet som kom først. Med en voldelig gjerningsmann som fortsatt var til stede, måtte huset sikres før noe annet medisinsk personell kunne slippes inn, og hun trengte hjelp så raskt som mulig. Simon var skadet, den eldre kvinnen på sofaen hadde brystsmerter som kunne tyde på noe alvorlig som hjerteinfarkt, men det var den yngre kvinnen som var blitt angrepet og hadde pustevansker som det hastet mest med.

De høye, plystrende lydene fra pusten hennes lød enda høyere da Brie satte seg på knærne ved siden av kvinnen, som nå satt oppreist og bøyde seg fremover – enda et tegn på pustevansker.

«Jeg heter Brie», sa hun. Hun dro opp glidelåsen på sekken hun hadde med seg. «Jeg skal sette en maske på deg og koble til oksygen, ok?»

Da hun tok opp oksygensylinderen som lå på gulvet hvor Simon hadde sluppet den, kunne Brie se at partneren fortsatt holdt hodet i hendene.

«Jeg er ok», sa han til henne. «Men hvis jeg prøver å røre på meg, så kommer jeg til å kaste opp.»

«Jeg hørte en sirene», sa Brie. «Hjelpen er ikke langt unna.»

Kvinnen på sofaen så på det hun gjorde. «Hun heter Carla», sa hun. «Hun er datteren min. Hun kom hit for å prøve å komme seg unna ektemannen. Jeg visste ikke hva jeg skulle gjøre … Det var derfor jeg trykket på knappen … da han ikke så på …»

«Du gjorde akkurat det rette», sa Brie. Hun tok en plastmaske fra pakningen og koblet en slange til oksygenbeholderen. Men før hun kunne få masken i nærheten av ansiktet til pasienten, sank hodet til Carla ned idet hun mistet balansen og falt sidelengs.

I samme øyeblikk hørte hun glass bli knust igjen på kjøkkenet og deretter den umiskjennelige lyden av en dør som ble åpnet. Brie kunne kjenne at hjertet faktisk stoppet et brøkdels sekund idet hun kikket opp, men synet av uniformen som denne mannen hadde på seg, var nok til å forsikre henne om at dette ikke var den voldelige ektemannen til Carla. Det var, uventet nok, en eliteparamedisiner som var en del av en enhet som arbeidet alene, som del av en luftambulanseservice eller en stasjon som Brie hadde vært heldig nok til å få en stilling ved. Eliteparamedisinerne hadde velutstyrte kjøretøy med utstyr og ferdigheter som gjorde dem i stand til å respondere på større, livstruende hendelser og sørge for det høyeste nivået av omsorg før innleggelsen på sykehuset.

Det var den beste hjelpen som Brie kunne ha håpet på, men hjertet hennes hoppet over enda et slag da hun så mannens ansikt tydelig for første gang.

Det kunne ikke være … kunne det vel?

Jonno?

Mannen som hadde forandret hele hennes liv i løpet av en eneste natt?

Den siste mannen hun trodde hun noensinne kom til å møte igjen?

«Hva har skjedd?»

Spørsmålet var skarpt, men han så ikke på Brie. Han satte seg på knærne ved siden av Carla og ristet henne i skuldrene.

«Kan du høre meg?» spurte han Carla høyt. «Kan du åpne øynene dine for meg?»

Han fikk ikke noe svar, så han la hodet til Carla bakover for å åpne luftveien før han berørte de røde merkene på halsen for å vurdere eventuelle skader og finne pulsen hennes. Han kastet et raskt blikk mot Brie.

«Så hva skjedde? Jeg var like rundt hjørnet da Kode svart-varselet kom.»

«Forsøk på kvelning», svarte Brie.

Gjenkjente han stemmen hennes? Var det derfor han kastet det skarpe blikket mot ansiktet hennes?

«Hun var bevisst og snakket, men det pipende åndedrettet ble verre. Og hun mistet bevisstheten for bare noen sekunder siden.»

«Kan jeg få en maske av deg?» Blikket hans var rettet mot pasienten deres igjen, og stemmen var rolig. «Jeg trenger en som dekker både nese og munn, og hva med å skru opp det oksygenet til full styrke. Femten liter.»

Han kikket over skulderen mot der moren til Carla stirret på ham. Brie så at han rynket pannen idet hun rakte ham maske og slange. Han satte alt på plass før han kastet enda et bekymret blikk mot moren til Carla.

«Har du vondt i brystet?» spurte han.

Hun nikket.

«Har du hatt det før? Har du angina?»

Hun nikket igjen.

«Er denne smerten den samme som normalt?»

«Ja … Burde jeg bruke sprayen, synes du? Jeg har den i lommen.»

«Ja, gjør det, er du snill.»

Jonno smilte til den eldre kvinnen, og hvis Brie hadde vært i noen tvil om at dette var mannen hun husket så altfor godt, så forsvant den i det øyeblikket. Hun hadde snakket med Jonathon Morgan via radio i flere år da hun arbeidet i kontrollrommet. Mer enn lenge nok til å høre om den karismatiske paramedisinerens bedrifter og bli alvorlig forelsket i ham, men det var ikke før hun møtte ham på den festen og han smilte til henne – akkurat slik – at hun virkelig falt for ham. En kort fantasi ble oppfylt hinsides hennes villeste drømmer. I én natt. For det var første og siste gang Brie så Jonno. For nesten sju år siden nå.

«Vi skal ta oss av deg så fort vi kan», sa Jonno til moren til Carla.

Så kikket han tilbake mot Brie og hun så av glimtet i øynene hans at det var øyeblikket da han definitivt kjente henne igjen. Ikke det at han kom til å erkjenne det på noen måte. Han visste bedre enn henne at dette så avgjort ikke var det rette stedet og tidspunktet, og Jonno var ytterst profesjonell. Han gikk ikke glipp av noe som foregikk rundt dem.

«Arbeider du alene?» spurte han.

«Nei – partneren min, Simon, ble angrepet. Han er i gangen. Bevisst, men han fikk en kraftig smell mot hodet og han er for svimmel til å bevege seg.»

Som for å støtte forklaringen hennes kunne de høre et stønn fra Simon og deretter lyden av oppkast.

«Overfallsmannen kan fortsatt være i nærheten», advarte Brie. «Det var derfor jeg sendte Kode svart. Han prøvde å bryte seg inn gjennom bakdøren like før du kom.»

Øyebrynene til Jonno løftet seg litt, og Brie kunne nesten se ham tenke igjennom alle konsekvensene og fastsette prioriteter. Det var en antydning til noe som respekt der også. Fordi hun selv ikke hadde flyktet fra en skremmende situasjon? Eller innså han hvor enorm frykt han måtte ha påført henne ved å bryte seg inn gjennom bakdøren slik han gjorde?

«Politiet er sikkert ikke langt unna», sa han. «Ikke vær bekymret for hva som kanskje eller kanskje ikke foregår utendørs. Men det kan bety at vi blir nødt til å arbeide alene her inne en stund, til de får sikret stedet. Er det ok for deg?»

Brie nikket, men bet seg i leppen. «Jeg er bare glad for at du er her», mumlet hun.

«Samme her.» Jonno hevet stemmen. «Simon? Kan du høre meg?»

«Ja da …»

«Hold ut der inne, kompis. Vi kommer og tar en titt på deg om et øyeblikk.» Han senket stemmen for å snakke med Brie igjen. «Han er bevisst og snakker, så han har åpen luftvei. Vår første prioritet må være her.» Han klemte i bagen for å pumpe mer oksygen inn i lungene til Carla. «De merkene på halsen hennes antyder skade på bløtvevet som kan forårsake nok opphovning til å stenge luftveien.» Han flyttet blikket mot der ryggsekken som Simon hadde båret, var forlatt på gulvet. «Kan du få på et pulsoksymeter og noen EKG-elektroder? Et blodtrykk ville også vært bra. Jeg har tenkt å koble til en IV, og jeg tror vi bør utføre en intubasjon så raskt som mulig.»

Det å måle grunnleggende vitale tegn var noe Brie var mer enn trygg på å gjøre. Hun plasserte de klebrige elektrodene på plass for å overvåke hjertet til Carla, og festet oksymeteret på fingeren. Så la hun blodtrykksmansjetten rundt den ene armen og trykket på knappen for automatisk avlesning. Jonno tok frem sitt eget utstyr, og Brie følte seg litt nervøs da hun så instrumentene og medisinene som det ville ta år før hun ble kvalifisert til å bruke. Var hun engang i stand til å være noen nyttig hjelp med noe så inngripende som å intubere en pasient?

Kanskje Jonno kunne se de nervene da han kikket opp, for blikket hans var beroligende og stemmen fortsatt helt rolig.

«Kan du overta oksygenbagen mens jeg gjør i stand IV-tilkobling, Brie?»

Underteksten til forespørselen hans var like klar.

Vi har kontroll på dette. Jeg vet du er redd, men det er ok … Jeg skal snakke deg gjennom alt du trenger å gjøre …

Og … han husket navnet hennes. Brie satte seg på knærne og bøyde seg over hodet til Carla. Hun holdt masken fast over munnen og nesen med den ene hånden for å sørge for at luften ikke kunne lekke ut, mens hun klemte på den tykke plastbagen med den andre hånden for å tvinge oksygenet inn.

Men … du verden … Det var en sitrende fornemmelse i kroppen hennes som var umulig å ignorere. Etter så mange år, og etter å ha egentlig møtt henne bare ved den ene anledningen, så husket Jonno navnet hennes. Husket han noe annet fra den kvelden? Med noe som lignet desperasjon skjøv Brie de minnene til side. Hun visste at de kunne bli overveldende.

Ikke nå, sa hun til seg selv. Vær så snill … ikke nå …

Jonno arbeidet raskt og effektivt der han stakk en kanyle inn i en blodåre i armen til Carla og koblet til en pose med saltløsning. Han holdt nøye oppsikt med tallene som skjermen til hjertestarteren viste, og Brie kunne se at det ikke så bra ut. Hjertefrekvensen økte jevnt og trutt og nivået av sirkulerende oksygen var i ferd med å falle. Det de allerede gjorde for å prøve å holde luftveien åpen og pusten hennes tilfredsstillende, fungerte tydeligvis ikke godt nok.

Om Jonno kunne høre den sirenen utenfor som Brie hørte, så lot han seg ikke merke ved det. I stedet så han ut til å være fullstendig fokusert på oppgaven da han møtte blikket til Brie.

«Jeg skal finne frem de medisinene jeg trenger og gjøre klar en akuttintubasjon», sa han. «Jeg kommer til å trenge din hjelp, så prøv å ignorere alt annet som måtte skje, ok?»

Som ropingen som skjedde utenfor bare noen sekunder senere?

«Kom ut med hendene i været», hørte hun en mannlig stemme kommandere. «Vi har omringet skuret.»

«Å, du store min …» Moren til Carla hadde reist seg og stirret ut gjennom vinduet. «De har geværer, de politimennene.»

«Sett deg ned, er du snill», sa Jonno. «Det er best å holde seg ute av syne. Har du tatt sprayen din nå?»

«Ja.»

«Hvordan er brystsmerten?»

«Bedre.» Hun sank ned på sofaen igjen. «Hvorfor våkner ikke Carla? Hva gjør dere?»

«Hun har litt problemer med pusten, så vi kommer til å hjelpe henne ved å legge en slange i halsen hennes.» Jonno møtte blikket til Brie igjen. «Klar?»

Brie nikket. Hun var det. Det som skjedde utenfor begynte å bli uklare lyder i bakgrunnen. De hadde en jobb å gjøre her som kunne redde livet til denne kvinnen, og det ene blikket fra Jonno var nok til at Brie fikk den selvtilliten hun trengte.

Hun kunne klare dette.

«Greit …» Jonno tok opp en fylt sprøyte. «Kan du foreta et krikoidtrykk, er du snill?»

Brie hadde gjort dette mange ganger, men bare under opplæring, og bare på en prøvedukke. Det kjentes helt annerledes ut å gjøre det på et virkelig menneske, men hun visste at hun kjente etter den harde, ringlignende strukturen. Hun visste også at manøveren ble brukt til å unngå innånding av mageinnhold som var komplikasjonen ved luftveibehandling og innebar den høyeste risikoen for dødsfall. Hun holdt ringen mellom tommelen og pekefingeren og presset.

«Det er rokuroniumen», mumlet Jonno noen øyeblikk senere. Han tok opp enda en av sprøytene han hadde klargjort. «Vi venter femten sekunder og så er det på tide å injisere ketamin.»

Vi. De var et team. Brie likte det.

Hun visste hvordan hun skulle øke presset straks medikamentet hadde begynt å virke. Så la Jonno hodet til Carla bakover og stakk laryngoskopet inn i munnen hennes for å få et overblikk over luftveien. Uten å ta blikket vekk fra det han kunne se, la han så fingrene over Bries. Hun visste hva han gjorde selv om ingenting ble sagt.

De virket som det bare gikk noen sekunder etter at Jonno hadde lagt fingrene hennes på det riktige stedet før han trakk ut katetertråden innenfra slangen, tømte sprøyten full av luft for å blåse opp mansjetten og deretter festet bagmasken til enden av slangen. Han rakte masken til Brie før han tok opp stetoskopet som hang rundt halsen hans.

«Gi henne litt luft mens jeg sjekker at vi er på rett plass. Høres ut som vi er i ferd med å få selskap.»

Bakgrunnslydene kom plutselig i fokus igjen. Det banket på ytterdøren og noen ropte, og de hørte Simon si at han kunne låse opp døren for dem og at det var trygt å komme inn. Samtidig kom noen inn gjennom bakdøren, og ropte for å forsikre dem om at de var fra politiet og ikke en tilbakevendende overfallsmann.

Det kom et nytt ambulansemannskap også, men selv om Jonno hilste på dem var det Brie han snakket til mens han så på skjermen til hjertestarteren.

«Fortsatt høy puls på et hundre og tjueto, og blodtrykket hennes er lavere enn jeg liker, men oksygenmetningen er på vei opp.» Han smilte til Brie. «Bra jobbet.»

Det var først da han snudde seg mot det nye mannskapet og begynte å oppdatere dem. Enda et ambulansemannskap kom og deretter flere politibetjenter, og huset begynte å bli overfylt av folk. Moren til Carla ble tatt hånd om og undersøkt for å utelukke hjerteinfarkt. Simon ble også nøye undersøkt, men Brie var lettet over å se at han virket bedre enn han gjorde tidligere. Hun ble værende der hun var, og hjalp til med pusten til Carla, helt til kaoset roet seg litt og det nye mannskapet tok over.

«Ser ut som partneren din har fått seg en hjernerystelse», sa en paramedisiner da hun reiste seg og gikk til siden slik at de kunne løfte Carla opp på en båre. «Han kommer til å trenge en undersøkelse og observasjon en stund. Kan du kjøre ambulansen tilbake til stasjonen på egen hånd?»

Brie nikket. «Selvsagt. Hva med moren til Carla?»

«Hun er stabil. Ingen tegn til infarkt og brystsmerten er ordnet. Men vi har et annet mannskap som kommer til å transportere henne til en mer grundig undersøkelse. Jonno, er det i orden om du blir med oss inn? Vi kjører til Central Infirmary.»

«Ja visst. Kommer rett etter deg.» Han pakket sammen sakene sine, men kikket opp mot Brie. «Hvor er stasjonen din?»

«Ikke så langt unna. Jeg er hos Westwood ambulansetjeneste.»

«Sier du det? Det er der jeg har hovedkvarteret mitt for øyeblikket. Hvordan kan det ha seg at jeg ikke har sett deg der?»

Brie sukket. «Kanskje fordi dette er det første skiftet mitt?»

Jonno kom med noe som lignet veldig på en latter. «Vel, du har sannelig hoppet rett ut på dypet, hva?» Han gjorde seg ferdig med å pakke og reiste seg. «Men du brukte å jobbe i kontrollen, ikke sant? For en evighet siden. Før jeg dro utenlands?»

«Mm …» Den fullstendig uforglemmelige natten som fortsatt hjemsøkte drømmene hennes.

«Jeg husker deg», sa Jonno.

Et glimt av noe i øynene hans ble borte like fort som det dukket opp, men det varte lenge nok til at Brie oppfattet det. Den mest minnerike natten i livet hennes ble kanskje fortsatt husket av ham også. Den sitringen som ble tent da han husket navnet hennes, var ingenting sammenlignet med den fornemmelsen hun opplevde nå. Og hun visste at det måtte være innbilning, men knærne hennes føltes virkelig svake et øyeblikk.

Jonno så ut til å skjule et smil da han snudde seg for å følge mannskapet som fraktet Carla ut av huset. «Hva om jeg kommer og finner deg på stasjonen slik at vi kan ta en skikkelig prat sammen?»

Han var borte før Brie rakk å svare, men hva skulle hun ha sagt?

God idé. Det er altfor lenge siden sist? Eller kanskje Nei, jeg tror slett ikke det ville være noen god idé. Jeg trodde ikke at du noensinne ville komme tilbake, og nå er jeg slett ikke sikker på om jeg ønsker at du skal finne ut at du er faren til sønnen min …

